LLANOS GÓMEZ (PP, 2013-12-19):
Eskerrik asko, berriro, presidente andrea.
Mintegi andrea, oraingoan ere harrituta utzi nauzu zure adierazpenekin; zinez diotsut.
Ez dizut historiarik erakutsi nahi, besteak beste ez nuelako Historia ikasi, baina jakizu, nolanahi ere, Euskadik hiru lurralde historiko dituela: Bizkaia, Gipuzkoa eta Araba. Eta haietako bakar batean ere ez da sekula egon erregeorderik. Bakar batean ere ez. Nafarroan. Baina Nafarroa ez da Euskadi.
Bigarrenik, zuk zalantzarik gabe... Unibertsitateko ikasketak egin nituenean, Konstituzio Zuzenbidean... Aitortu behar dizut gauza bat ikasi dudala gaur hemen, Konstituzioaren gainean orain arte ez neukan ikuspegi bat zabaldu didazulako. Benetan. Izan ere, esatea ere 154. artikulua, Gobernuaren ordezkariaren irudia arautzen duena, 155. artikuluaren barruan dagoela, konspirazioaren teoria moduko horrek bultzatuta; tira, Mintegi andrea, Watergate ematen du-eta! Esatea ere Gobernuaren ordezkaria jarri genuela lehenik, 154. artikulu horretan, gerora 155. artikulua ezarri behar bada ere; hori bada Konstituzioa interpretatzea gero!
Kontzeptu metaforiko bat izango da hori ere, ezta? Erregeordearena kontzeptu metaforikoa omen zenez, bada Espainia estatu jakobinotzat jotzea ere kontzeptu metaforiko hori bera izango da, nonbait. Benetan, Mintegi andrea...
Eta gai historikoetara bideratu duzu gero berbaldia, nik ekimenean azaldu dizkizudan auzietako bakar bati ere erantzun beharrik ez izateko. Izan ere, arestian ere esan dizudanez, iraganean katigatuta jarraitzen duzue zuek, Legebiltzar honetan etorkizunera begiratzen ez duzuen bakarrak zaretelako zuek. Bakarrak zuek.
Badakizu zergatik gogaitzen zaituzten Gobernuaren ordezkariak? Ertzaintzak gogaitzen zaituzten arrazoi berberarengatik, eta, Gobernuaren ordezkariak betetzen dituen eskumenak  - eta gero zuzenduko natzaio Egibar jaunari -  hemen hartuko balira eta legea betearaztera behartuko bazintuzkete, orduan esango zenukete probokatzen ari zaizkizuela, Ertzaintzari buruz esaten duzuen moduan.
Izan ere, legezkotasuna ezartzen saiatzen diren guztiak traban dituzue zuek, luzeegi eman duzuelako eta daramazuelako legezkontrakotasuna bizimodu hartu dutenak babesten. Eta Gobernuaren delegatuaren jardunbide horrek ernegatzen zaituzte, edozein gobernuk eta beste edozerk ernegatzen zaituzten bezalaxe.
Eta Egibar jaunari dagokionez, argi eta garbi dago eskumenak non dauden. Estatutuan eta Konstituzioan daude eta Legean ere bai, eta, 23. artikuluan zehaztutakoari jarraikiz, honako hauek dira: eskubideak eta askatasunak libreki erabiltzea, Gobernuaren ordezkariordeen eta Estatuko segurtasun-indar eta -kidegoen bidez herritarren segurtasuna bermatzea eta Konstituzioak Estatuari emandako eskumenak eta hark ezarritako araudiak egokiro betetzen direla zaintzea eta, beharrezkoa bada, egoki diren errekurtsoak jartzea.
Diputatuen Kongresuan zaudete? Bada, eskumen horiekin ados ez bazaudete, egizue lege hori aldatzeko proposamena.
Baina kontu egiozu honi: aise erabiltzen duzue Estatua ahotan, baina lehendakari jauna da Estatuak Euskadin duen ordezkari gorena! Eta delegatua, Gobernuaren delegatua da.Badakit ez duzuela gustuko irudiak nabarmentzea eta hemen, Estatuaren ordezkari modura, nork agintzen duen esatea; alabaina, lehendakaria, Legebiltzar honetako presidentea, sailburu guztiak... Estatuaren kideak gara denak, eta Estatuaren ordezkari gorena Euskadin lehendakari jauna da. Agian, hor ere aldaketaren bat egin nahiko duzue, hori ere bertan behera uzteko.
Eta gero diozu ez dela demokratikoki hautatzen. Ea, bada, lehendakari jaunak bere sailburuak hautatu izan dituenean edo Eusko Jaurlaritzak Bizkaian, Araban izango dituen ordezkariak hautatzen dituenean, herri-plebisziturik egiten al du, bada? Horrelakoren bat esaten al du, bada: "Gatzagaetxebarria jauna sailburu izendatu nahi dut, eta herritarrei galdetuko diegu". Eta gauza bera Bilduri! Garitano jaunak foru-diputatuak hautatu zituenean, Gipuzkoako herritar guztiei galdetu al zien, bada, ea ondo iruditzen ote zitzaien?
Prozedura jakin batzuk daude hori dena bideratzeko; hala, kargu batzuk herritarrek hautatzen dituzte zuzenean, eta horren arabera gero beste hautaketa batzuk egiten dira. Hori Zuzenbideko lehenengo mailan ikasten da eta! Hori bada, bai, Zuzenbideko lehenengo mailakoa.
Kontua da horiek denak amarru hutsak direla. Batzuei zein bestei... Izan ere, zuei ez zaizue interesatzen askorik aldentzea, eta horregatik emango diezue baiezkoa lehenengo biei eta ezezkoa azkenekoari, baina, nolanahi ere, barne-muinean gauza berberak ernegatzen zaituzte zuek biak  - eta gogora ekarriko dizuet, zuek gogaitu behar izan arren - , ezin duzuelako eraman Euskadi Espainia izatea eta, beraz, Espainiako Gobernuaren ordezkari batek hemen jarduteko erabateko legezkotasuna izatea, bai Estatutuak, bai Konstituzioak hala aginduta.
Besterik ez. Eskerrik asko.